**în infinitul infinitului cu umbre, doar eu**

*Teodor Dume*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

norii apasă verdele din iarbă cum

rotunjimea copacilor

umbra

nu ştiu câtă tristeţe poate fi

în firea lucrurilor însă ştiu că

am nevoie de linişte

puţină durere

maturitate

şi crez

ce simplă pare existenţa

mi-ar plăcea să mă prefac

într-o respiraţie

şi

din când în când să mă

reîntorc în mine

ca o ispită

fără promisiuni şi jurăminţi

unde iubirea e doar o iluzie

şi nimic mai mult

la urma urmei orice suferinţă

e un început de viaţă